Magdalene College

Magdalene College (navngitt etter Maria Magdalena) er et konstituerende kollegium under Universitetet i Cambridge. Det ble grunnlagt i 1428 av benediktinerordenen, og gjenopprettet etter reformasjonen i 1542 som College of St Mary Magdalene. Magdalene hadde noen av de mest framtredende mennene i England blant sine velgjørere, herunder Englands fremste adelsmann, Thomas Howard, 4. hertug av Norfolk, Edward Stafford, 3. hertug av Buckingham, og Lord Chief Justice, det høyeste dommerembetet, ved Christopher Wray. Det var særlig Thomas Audley, rikskansler under Henrik VIII, som sto bak gjenopprettelsen. Han gav kollegiet dets motto, garde ta foy (gammelfransk for «vokt din tro»). De tidligste lederne for kollegiet var framstående embetsmenn, og som det ofte gikk i datidens politiske klima ble flere av den på forskjellige stadier stilt for retten, dømt for høyforræderi og henrettet. Skolen er fortsatt en av de minste på universitetet, med rundt 400 studenter på bachelornivå og 200 studenter på masternivå. Den har opprettholdt sterke akademiske prestasjoner de siste tiårene av 2000-tallet, med en gjennomsnittlig niendeplass i Tompkins-tabellen og en andreplass i 2015. De gamle bygningene er vakre og velholdte, men gir samtidig et godt bilde på hvordan kollegiet har vokst frem over tid rundt munkenes gamle grunnleggelse i midten. Det skiller seg fra mange andre kollegier i Cambridge ved at de fleste av de gamle bygningene er i tegl, mens det ellers stort sett er brukt stein. Den mest berømte studenten fra Magdalene er Samuel Pepys, hvis boksamling og personlige dokumenter ble testamentert til kollegiet. Pepys Library regnes som institusjonens vakreste bygning. Kollegiet er kjent for sin tradisjonelle stil, med en flott formell hall. Det var det siste Oxbridge-kollegiet som kun var åpent for menn; den første kvinnelige studenten kom inn i 1988. Det nest siste var Oriel College ved Oxford som åpnet for kvinner i 1985. Referanser Eksterne lenker (en) Offisielt nettsted (en) Magdalene College, Cambridge – kategori av bilder, video eller lyd på Commons